Regering moet nóú sê oor verpligte inenting – Salba | Maroela Media
Die Suid-Afrikaanse drankhandelsnaamvereniging (Salba) is ten gunste van inenting teen Covid-19 en wil so gou moontlik duidelikheid hê rakende die veelbesproke moontlikheid van verpligte inenting vir werknemers.
Die vereniging het Woensdag 'n beroep op die regering gedoen om vinnig standpunt in te neem oor verpligte inenting en 'n wetlike raamwerk vir die implementering daarvoor te verskaf.
Dít ná die Nasionale Ekonomiese, Ontwikkelings- en Arbeidsraad (Nedlac) se uitspraak Dinsdag dat sakeondernemings inenting teen Covid-19 vir hul werknemers verpligtend behoort te maak.
Salba sê die drankbedryf is daartoe verbind om die pogings van die openbare en private gesondheidsektore te ondersteun en aan alle openbare gesondheidsmaatreëls te voldoen wat ontwerp is om koronavirusgevalle te voorkom, te bestuur en te behandel.
"Indien ons nie die entstofprogram opskerp nie en weer ekonomiese beperkings kies, sal die Suid-Afrikaanse ekonomie verdere verliese ly en werkloosheid eksponensieel styg," sê die vereniging in 'n verklaring.
"Ons glo dat Suid-Afrika dit nie kan bekostig om nóg duisende mense in werkloosheid te dompel deur die binnelandse ekonomie weer in te perk weens die ongeregverdigde reisbeperkings wat teen Suid-Afrika en buurlande ingestel is, ná die ontdekking van die nuwe Omikron-variant nie.
Salba sê maatskappye en organisasies in die alkoholbedryf moedig die inenting van hul werknemers en gemeenskappe rondom hulle aan. "Entstowwe het bewys dat dit definitief die beste beskerming teen Covid-19 bied, benewens die dra van maskers, ontsmetting en sosiale afstand."
Maroela Media het vroeër vandag berig Nedlac het ná intensiewe beraadslaging besluit dat werkgewers van werkers behoort te vereis om ingeënt te word om beroepsgesondheid en ‑veiligheid moontlik te maak. Die raad wil ook hê dat toegang tot sekere venues en byeenkomste tot ingeënte mense beperk word.
Sommige liggame waaronder die Nasionale Werkgewersvereniging van Suid-Afrika (Neasa) is egter nie hiervoor te vinde nie en het reeds sy misnoeë hiermee te kenne gegee.